Der var mulighed for at få sat lokkerne, masseret de ømme skuldre og ordnet fødderne, da Udsatterådet i Thisted Kommune for første gang holdt ”Brugernes Bazar” i Thy. Brugernes Bazar skulle sætte fokus på tilbud og muligheder for sårbare, ensomme og udsatte borgere i Thy, hvor de fremmødte også kunne hygge sig med en klipning eller en omgang massage. Èn af dem, der var med til arrangementet, var Niels Erik Iversen, der er førtidspensionist. - Det var alletiders med boderne. Og det er godt at høre om nye tilbud, fortæller han. Det var dog ikke kun information om kommunens tilbud til udsatte, der fik Niels Erik Iversen til Brugernes Bazar. - Jeg kom også for at blive klippet, og det lykkedes. Det var godt at blive klippet, for jeg plejer at gøre det selv, så det var dejligt, at nogle gjorde det, siger han. Flere skal kende til tilbuddene Ifølge Peter Uno Andersen, der er formand for Udsatteråd i Thisted Kommune, er dagen vigtig for at nå målet om, at flere bliver informeret om de tilbud, kommunen har. - Vi har en fornemmelse af, at folk ikke kender til vores mange tilbud, og vi kunne godt tænke os at lave en dag, så rigtig mange finder ud af, hvad vi egentlig tilbyder, forklarer formanden og fortsætter: - De kan gå rundt og snakke og høre om alle vores tilbud. Det er lige fra væresteder, hvor man kan komme, hvis man har haft et misbrugsproblem, eller hvis man er i et misbrug. Eller væresteder til folk der har psykiske problemer - vi har mange forskellige væresteder. Også førtidspensionisten, Lisette Holm Jensen, som bor på et værested i Hanstholm, fik meget ud af arrangementet. - Jeg går ikke efter et særligt tilbud, men jeg kan bare godt lide at være sammen med andre mennesker, og så tog jeg til Thisted for at være sammen med nogle andre mennesker, fortæller hun. Udsatterådet håber på, at de kan afvikle arrangementet igen til næste år, så Brugernes Bazar kan blive en årlig tradition.
Udsatte folk i Thy kunne torsdag få klippet håret eller masseret fødder, fordi Udsatterådet i Thisted Kommune ville informere flere om kommunens tilbud.